ST um flóttafólk: Vit mugu ikki missa mótið 2016-06-20 15: 07 Dimma-Vit mugu ikki missa hugdirvið. Tað hevur ongantíð verið meira neyðugt enn nú at tosa saman og skapa loysnir fyri tey, sum flýggja. Soleiðis sigur Filippo Grandi, hákommiserur í flóttafólkamálum, sum stendur á odda fyri UNHCR í Sameindu Tjóðum, á tíðindafundi, nú altjóða flóttafólkadegur er. ST hevur kunngjørt í einari frágreiðing um flóttafólk, sum sigur, at ongantíð áður eru skrásett so nógv flóttafólk, og at talið nú er komið væl upp um 60 milliónir flóttafólk. -Flóttafólkini, sum koma til strendurnar í ES, koma við tí boðskapi, at um vit ikki loysa trupulleikarnar, so koma skjótt uppaftur størri trupulleikar hendanvegin. Hetta er ein sterkur og pínufullur boðskapur, sigur Filippo Grandi. Hákommiserurin í flóttafólkamálum í ST, Filippo Grandi, mælir heimsins leiðarum til at síggja álvaran í støðuni. Neyðugt er at økja samstarvið og taka eina felags ábyrgd fyri flóttafólkakreppuna, sum herjar um heimin. Flóttafólkakreppan hevur sett dagsskránna í ES, og hon hevur eisini givið víðgongdum felagsskapum vind í seglini. -Leiðararnir í ES mugu gera meira fyri at samskipa politikk og átøk, og teir mugu stríðast ímóti einfaldum áskoðanum, sum skapa fremmandahatur, sigur Filippo Grandi. Samstundis vísir hann á tann veruleika, at tað er ikki í Evropa, at flóttafólkini eru flest. Tvørturímóti vísir UNHCR á, at 86 prosent av heimsins flóttafólkum eru í londum við lágum inntøkum langt frá landamørkunum í Evropa. Onkrastaðni millum 2,5 og 10 prosent av flóttafólkunum eru at finna í Evropa, alt eftir hvussu tað verður gjørt upp. -Hetta er í andsøgn við tað, sum ríku londini halda, sigur Filippo Grandi.